林峯自爆會偷睇觀眾留言 劉俊謙打低伍允龍勁開心
2024年04月25日 20:56
東網電視
更多新聞短片
藝人林峯、劉俊謙、古天樂、洪金寶、任賢齊、胡子彤、張文傑及伍允龍等今日(24日)在沙田出席《九龍城寨之圍城》慈善首映。林峯、劉俊謙、胡子彤和張文傑四人因戲結為好友,組成「Kowloon 4」。林峯指拍攝前演員提前一個月練習體能,同好多人對打,雖然辛苦但值得。劉俊謙戲中好多武打又揸電單車,他講笑:「電影全部是假,我真實係唔勁。」胡子彤最尾一場打戲嘴角受傷要縫14針,被封「嘴爆哥」,張文傑亦表示自己角色好悲慘。
對於不少網友都大讚林峯表現出色可憑此電影角逐下屆金像獎,林峯表示:「今次付出好大,(有信心角逐金像獎?)我未去過金像獎,起碼大家有留意到。」笑言也有偷睇網上留言,見觀眾都是一面倒的好評。劉俊謙專程從台灣趕回港出席首映,笑指被其他三人埋怨經常三缺一,不過之後都會參與謝票,對票房則順其自然,表示已盡了力,但因第一次拍動作片好辛苦,要向伍允龍學習。
而功夫了得的伍允龍笑言戲中沒有留手,覺得就住打便不好看。提到其中一場伍允龍一對4戲份,大家連打廿多小時,劉俊謙爆伍允龍打到暈低,伏在他腳下,林峯取笑伍允龍是方法演技,伍允龍笑稱自己是打到缺氧,暈了幾秒,不過今次飾演反派覺得好玩,又讚林峯和劉俊謙打得好好。問劉俊謙能打低伍允龍是否好開心?他笑指內心有少少開心,「佢咁爆功夫底。」
問到林峯和劉俊謙日後可會再挑戰打戲?林峯直言:「乜都想試,乜都想學。」劉俊謙亦和應:「自己無武打基礎,今次多得兄弟幫忙,希望日後再拍,唔好再扮識,真係要學打。」另外黃德斌亦為電影苦練虎鶴雙形拳,指角色雖然是反派,但有內心情感相當豐富。
古天樂被摑到耳鳴
古天樂台上被問到誰人最打得時,他戲言最打得是蔡思韵,有場被蔡思韵掌摑,不知拍了多少個Take ,之後耳仔聽不到聲音。又指第一次入到九龍城寨場景時不禁「嘩」了聲,笑言因為搭景好貴。洪金寶表示想傳承下一代武打演員,希望電影成功有帶起作用,有機會希望培育新一代演員。小齊感謝古天樂及導演邀請,初以為演大佬角色是文戲:「點知打咗兩個禮拜,幾辛苦,但拍完又唔捨得,因為大家都好投入。」
受訪時洪金寶希望武打演員多些工作,不要轉行揸的士和貨櫃,能做回正行,問他會否再做導演?他笑言:「有人請會做。」古天樂隨即答應請,洪金寶講笑要先簽合約。提到電影入選康城影展《午夜展映》單元,古天樂表示他和其他演員會盡量出席康城。對於他被蔡思韵掌摑:「拍咗7、8個Take,驚佢就住,叫佢盡力打,打完驚臉腫要敷冰,耳仔耳鳴好緊要。」問會否再開拍動作片?他認為動作戲演員付出好多,好吃力,有時拍一個禮拜可能剪輯後只有幾分鐘,認為只要好劇本,不會為拍動作片而動作。小齊戲中需要剃頭,他指表示因拍攝期間正值疫情爆發:「如果靠化妝要花5個鐘,但如果我剃頭只需要2個鐘,所以就剃啦!工作人員多啲有時間休息冇咁辛苦。」